b'\n_START_ARTICLE_\nRondo Classic\n_START_PARAGRAPH_\nRondo Classic on Suomen suurin ja pisimp\xc3\xa4\xc3\xa4n yht\xc3\xa4jaksoisesti toiminut taidemusiikkia k\xc3\xa4sittelev\xc3\xa4 aikakauslehti. Se perustettiin vuonna 1963 nimell\xc3\xa4 Rondo: Musiikkilehti, ja se ilmestyy kerran kuukaudessa. Vuodesta 2011 lehden nimi on ollut Rondo classic. Alun perin lehte\xc3\xa4 julkaisi Suomen musiikinopettajain liitto, ja nykyinen julkaisija on Classicus Oy. Lehden p\xc3\xa4\xc3\xa4toimittaja on Harri Kuusisaari._NEWLINE_Rondossa on muun muassa artikkeleita kuuluisista muusikoista, tulevista konserteista ja taidemusiikin asemasta. Klassisen lis\xc3\xa4ksi lehdess\xc3\xa4 k\xc3\xa4sitell\xc3\xa4\xc3\xa4n ajoittain maailman musiikkikulttuureja, musiikkiteatteria, jazzia ja pop-musiikkia. Rondo julkaisee my\xc3\xb6s Yleisradion Yle Radio 1:n sek\xc3\xa4 Yle Teeman musiikkiohjelmatietoja. Joka toinen kuukausi lehden liitteen\xc3\xa4 on CD-levy, jonka voi tilata erikseen. Rondo Classicin levikki on 8\xc2\xa0250 kappaletta._NEWLINE_Classicus Oy:lle my\xc3\xb6nnettiin radiotoimilupa 18. marraskuuta 2009, ja Radio Rondo FM aloitti l\xc3\xa4hetykset 22. maaliskuuta 2010. Radio Rondo Classic lopetti toimintansa yrityskaupan my\xc3\xb6t\xc3\xa4 marraskuussa 2012. Sen j\xc3\xa4lkeen taajuus siirtyi uudelle omistajalle.'